同家兄題渭南王公別業
作者：蔡希寂
朝代：唐

paragraphs: 好閑知在家，退跡何必深。
不出人境外，蕭條江海心。
軒車自來往，空名對清陰。
川涘將釣玉，鄉亭期散金。
素暉射流瀨，翠色緜森林。
曾爲詩書癖，寧惟耕稼任。
吾兄許微尚，枉道來相尋。
朝慶老萊服，夕閑安道琴。
文章遙頌美，寤寐增所欽。
既鬱蒼生望，明時豈陸沈。